Mikkel Dencker (DF), 2008-01-08:
Ja, som de tidligere ordførere har været inde på, indeholder lovforslaget her ligesom det foregående forslag en omgang blandede bolsjer inden for skatteområdet.
Bl.a. foreslår regeringen, at de danske momsregler for leverancer af og til fly tilrettes, så de bliver i overensstemmelse med EU's regler, og baggrunden for det er, at der foreligger en dom fra EF-Domstolen tilbage fra 2004, som har underkendt de danske momsregler på området.
I Dansk Folkeparti føler vi os som bekendt ikke forpligtet af instrukser fra Bruxelles og omegn, og vi beklager da også, at regeringen vil lave de danske regler om.
Det gør vi, fordi vi frygter, at indførelsen af moms på flybranchen vil tage livet af eller i bedste fald kraftigt reducere en hel branche her i Danmark.
Jeg er klar over, at det vil være udsigtsløst at forsøge at omvende regeringen på det her område til at have en mindre begejstret indstilling til Den Europæiske Union, og hvad der dertil hører.
I den forbindelse vil jeg da ikke undlade at nævne, at Storbritannien har regler, som kan sammenlignes med de danske, og som derfor også er EU-stridige.
Regeringen foreslår også at fjerne Danmarks undtagelse fra EU's energibeskatningsdirektiv.
Her er det især vigtigt at være opmærksom på konsekvenserne af, at afgiftsgodtgørelsen for motorbrændstoffer til busser i rutefart bliver fjernet.
Fjernelsen af denne afgiftsfritagelse betyder, at der fremover skal betales fuld dieselafgift af brændstof til busser i rutefart.
Alt andet lige vil det betyde, at billetpriserne vil stige.
Det problem løser man dog for de busselskaber, der kører for det offentlige, ved at bloktilskuddet til kommuner og regioner hæves tilsvarende.
Til gengæld opstår der altså et stort problem for de busselskaber, som ikke kører kontraktkørsel for det offentlige, men i stedet kører rutefart på eget initiativ, for egen regning og for egen risiko.
De selskaber kan ikke bare hæve prisen på deres kontrakt og dermed få dækket stigningen i dieselafgiften.
De har kun ét sted at sende regningen hen, nemlig til passagererne, og dermed svækkes bussernes konkurrenceevne, ikke kun over for privatbilismen, men også over for den subsidierede kollektive trafik, hvor man skal huske på, at diesel til togtrafik fortsat er fritaget for afgift, og hvor busserne på anden måde kompenseres for dieselafgift.
Et meget konkret eksempel er jo faktisk, at der her fra København går en busrute til Bornholm via Ystad på privat initiativ, og parallelt med den busrute kører DSB med dieseldrevne tog.
Der skal ikke betales dieselafgift for togene, men busvognmanden skal betale, så det er en helt unfair konkurrence, der bliver tale om her.
I Dansk Folkeparti finder vi det uacceptabelt, hvis man uden videre pålægger private aktører en afgift, som et offentligt støttet selskab bliver fritaget for.
De private busselskaber udfører et samfundsnyttigt stykke arbejde ved at drive deres busruter, som mange danskere benytter og er glade for, og vi vil derfor opfordre regeringen til, at der findes en løsning på de rent private busselskabers problem, hvis det her forslag gennemføres.
I Dansk Folkeparti medvirker vi meget gerne i arbejdet frem mod en løsning, men jeg må også understrege, at hvis der ikke findes en tilfredsstillende løsning, kan vi altså ikke medvirke til, at det her forslag gennemføres.
Til slut vil jeg også tage fat på elementet med hensyn til de interesseforbundne parter eller kantinemomsen, som det har været fremme tidligere.
Forslaget lyder i udgangspunktet ganske logisk, men går man det efter i sømmene, synes jeg alligevel, at gennemførelsen vil have nogle uheldige konsekvenser.
Et af problemerne med forslaget er, at man kommer ud for, at et eventuelt arbejdsgivertilskud til kantineordninger i virksomheder fremover skal have tillagt moms af den såkaldte normalværdi, der skal illustrere, hvad varen ville koste på det frie marked.
Det vil alt andet lige betyde en højere pris for medarbejderne, hvilket vil gøre kantineordningerne mindre attraktive.
Det kan føre til, at medarbejderne i stedet vil søge andre steder hen, til billigere alternativer af ringere kvalitet.
Virksomheden kan også forsøge at holde prisen nede ved at bruge billigere råvarer af en dårligere kvalitet, men bundlinjeresultatet bliver alt andet lige, at medarbejderne altså enten må betale mere eller spise mad af en mindre lødig kvalitet.
Det er altså ikke godt for sundheden.
Endelig kan forslaget også medføre administrativt bøvl for virksomhederne, hvis der skal beregnes moms af den tid, personalet bruger på kantinedriften ud fra den samlede arbejdstid.
Hvis en medarbejder f.eks. smører sandwich til både kantine og møder, så skal det altså beregnes, hvor lang tid der går til at smøre sandwich henholdsvis til møder og til kantinen, for smøretiden i kantinen skal jo momses.
Med andre ord synes vi, det er en dårlig idé at lave kantinemoms, og derfor støtter vi ikke dette element.